Man wou R25 m. se lening met vervalste dokumente bekom | Netwerk24
Deur Jana Breytenbach 27 Junie 2019 17:22
'n Man van die noordelike voorstede in Kaapstad het glo probeer om met vervalste dokumente 'n huislening van R25 miljoen by 'n bank te bekom.
Kapt. Philani Nkwalase, woordvoerder van die Valke, sê in 'n verklaring die man is in Desember 2018 deur die handelsondersoek-afdeling van die Valke in 'n klopjag in hegtenis geneem.
Gerrit Erasmus Burger (60) het glo in Augustus 2018 by die Cape Gate Mall by 'n bank 'n lening van R25 miljoen probeer bekom met vervalste dokumente.
Die Valke het op 'n tweede aansoek van Burger afgekom wat hy by 'n ander bank ingedien het.
Burger het vir die eerste keer op 14 Desember in die landdroshof in Kaapstad verskyn en is op 6 Maart 2019 op R15 000 borgtog vrygelaat.
Nkwalase sê die saak is tot 24 Julie vir albei sake uitgestel.
* Intussen het drie mans in die landdroshof in Goodwood verskyn op aanklagte van bedrog, vervalsing en die uitgee van vervalste dokumente.
Devon Wolfaardt (24) is in hegtenis geneem nadat hy om 'n lening van R200 00 aansoek gedoen het.
Nkwalase sê Wolfaardt is by die N1 Stad-winkelsentrum in hegtenis geneem terwyl hy gewag het vir sy aansoek om goedgekeur te word.
Twee van sy beweerde medepligtiges, Mandla Silwana (26) en Edwill Luzuko Kwatshana (31), is in die parkeerterrein in hegtenis geneem nadat hulle vir Wolfaardt gewag het. Daar is vervalste dokumente in hul besit gevind.
Nkwalase sê Kwatshana is in besit gevind van 12 vervalste bankkaarte en hul PIN. Die saak is tot 27 Junie uitgestel sodat die beskuldigdes se borgtoginligting bekom kan word.